Broj: 711-I-1857-M-354/22-02-23

Zagreb, 11. kolovoza 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić i Aleksandre Jozić-Ileković kao članica Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Darka Jakca, člana Uprave** **trgovačkog društva** **Vodoopskrbni sustav Istre – Vodovod Butoniga d.o.o.**,za davanjem mišljenja Povjerenstva, na 182. sjednici, održanoj 11. kolovoza 2022., daje sljedeće

**MIŠLJENJE**

**Na temelju članka 17. stavka 2. ZSSI/21-a, ako obveznik Darko Jakac dužnost člana Uprave trgovačkog društva Vodoopskrbni sustav Istre – Vodovod Butoniga d.o.o. obnaša profesionalno, ne bi mogao istodobno, bez prethodnog odobrenja Povjerenstva, stalno i redovito obavljati poslove rukovoditelja Odjela za pravne poslove i ljudske resurse u trgovačkom društvu Istarski vodovod d.o.o., osim ako bi dužnost člana Uprave trgovačkog društva Vodoopskrbni sustav Istre – Vodovod Butoniga d.o.o. obnašao volonterski.**

Obrazloženje

Zahtjev za davanjem mišljenja Povjerenstva podnio je Darko Jakac, član Uprave trgovačkog društva Vodoopskrbni sustav Istre – Vodovod Butoniga d.o.o. U knjigama ulazne pošte Povjerenstva zahtjev je zaprimljen 4. kolovoza 2022. pod poslovnim brojem 711-U-7148-M-354/22-01-2, povodom kojeg se vodi predmet broj M-354/22.

Člankom 3. stavkom 1. točkom 40. ZSSI/21-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave. Uvidom u sudski registar Trgovačkog suda u Pazinu utvrđeno je da su jedini članovi trgovačkog društva Vodoopskrbni sustav Istre – Vodovod Butoniga d.o.o. trgovačko društvo Istarski vodovod d.o.o. i trgovačko društvo Vodovod Pula d.o.o. te da je Darko Jakac imenovan članom Uprave tog trgovačkog društva na mandat u trajanju od 1. siječnja 2022. do 30. lipnja 2022.

Nadalje, utvrđeno je da su jedini članovi trgovačkih društava Istarski vodovod d.o.o. i Vodovod Pula d.o.o. jedinice lokalne samouprave, stoga je Darko Jakac povodom obnašanja dužnosti člana Uprave trgovačkog društva Vodoopskrbni sustav Istre – Vodovod Butoniga d.o.o. dužan pridržavati se odredbi navedenog Zakona.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je do 30. lipnja 2022. obnašao dužnost člana Uprave trgovačkog društva Vodoopskrbni sustav Istre – Vodovod Butoniga d.o.o. bez zasnivanja radnog odnosa odnosno temeljem ugovora o djelu. Dalje navodi da je istovremeno s obnašanjem te funkcije stalno zaposlen u trgovačkom društvu Istarski vodovod d.o.o. gdje nema upravljačku funkciju već radi na radnom mjestu rukovoditelja Odjela za pravne poslove i ljudske resurse. Trgovačko društvo Vodoopskrbni sustav Istre – Vodovod Butoniga d.o.o. je u fazi prestanka postojanja (izrađen je ugovor o podjeli društva), a na javni natječaj za člana Uprave se nije javio niti jedan kandidat te društvo trenutno nema člana Uprave. Kako je Nadzorni odbor trgovačkog društva Vodoopskrbni sustav Istre – Vodovod Butoniga d.o.o. temeljem članka 423. stavka 5. Zakona o trgovačkim društvima u obvezi imenovati člana Uprave, a iskazao je interes da za člana Uprave imenuje obveznika (na mandat do 31. prosinca 2022.), obveznik moli za izdavanje prethodnog mišljenja o nepostojanju sukoba interesa u slučaju njegova imenovanja kao člana Uprave trgovačkog društva Vodoopskrbni sustav Istre – Vodovod Butoniga d.o.o. koji bi tu funkciju obnašao uz naknadu.

Prema odredbi članka 17. stavka 2. ZSSI/21-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Temeljem navedene odredbe Povjerenstvo ukazuje obvezniku kako u slučaju da bude imenovan na dužnost člana Uprave trgovačkog društva Vodoopskrbni sustav Istre – Vodovod Butoniga d.o.o., koju bi dužnost obnašao profesionalno, da ne bi mogao istodobno temeljem članka 17. stavka 2. ZSSI/21-a stalno i redovito obavljati posao rukovoditelja Odjela za pravne poslove i ljudske resurse drugog trgovačkog društva Istarski vodovod d.o.o., osim ako Povjerenstvo, na njegov prethodni zahtjev, ne izda prethodno odobrenje kojim se utvrđuje da predmetni poslovi ne utječu na zakonito obnašanje javne dužnosti, međutim, ako navedenu dužnost obnaša volonterski, mogao bi spomenuti posao rukovoditelja obavljati na opisani način.

Slijedom navedenog, Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obvezniku Darku Jakcu, elektroničkim putem
2. Objava na internetskoj stranici Povjerenstva
3. Pismohrana